b'\n_START_ARTICLE_\nKurkosj\xc3\xa4rvi\n_START_SECTION_\nMaantieto\n_START_PARAGRAPH_\nJ\xc3\xa4rvi sijaitsee Yl\xc3\xb6j\xc3\xa4rven kaupungin ja H\xc3\xa4meenkyr\xc3\xb6n kunnan rajalla Lavaj\xc3\xa4rven kyl\xc3\xa4n etel\xc3\xa4puolella. Siihen laskee Iso Kivij\xc3\xa4rven ja V\xc3\xa4h\xc3\xa4 Kivij\xc3\xa4rven vedet V\xc3\xa4h\xc3\xa4 Kivij\xc3\xa4rven laskuojaa my\xc3\xb6ten. Se on 550 metri\xc3\xa4 pitk\xc3\xa4, 300 metri\xc3\xa4 leve\xc3\xa4 ja sen pinta-ala on 13 hehtaaria. J\xc3\xa4rvi sijaitsee er\xc3\xa4maassa suoalueen keskell\xc3\xa4 ja siihen laskee monia suo-ojia. J\xc3\xa4rven laskuoja yhtyy Kurkosuon ojaverkkoon ja virtaa 3,6 kilometri\xc3\xa4 l\xc3\xa4hes 50 metri\xc3\xa4 alempana olevaan Sorvaj\xc3\xa4rveen. J\xc3\xa4rvess\xc3\xa4 on 20 metri\xc3\xa4 pitk\xc3\xa4 saari. J\xc3\xa4rvell\xc3\xa4 on maatila ja nelj\xc3\xa4 vapaa-ajan asuntoa. Niille johtaa tiet yhdystielt\xc3\xa4 2773. Yl\xc3\xb6j\xc3\xa4rven ja H\xc3\xa4meenkyr\xc3\xb6n v\xc3\xa4linen raja halkaisee j\xc3\xa4rven puoliksi. Rajapyykki sijaitsee etel\xc3\xa4rannalla olevan m\xc3\xa4en p\xc3\xa4\xc3\xa4ll\xc3\xa4.\n_START_SECTION_\nVedenlaatu\n_START_PARAGRAPH_\nJ\xc3\xa4rven vedenlaatua on tutkittu vuosina 1986, 1987, 1993 ja 2003. Vesi on ruskeaa ja humuspitoista. J\xc3\xa4rven puskurikyky happamoitumista vastaan oli vuonna 1986 kes\xc3\xa4ll\xc3\xa4 ja 1987 talvella heikkoa, jolloin vesi oli hapanta. Vuonna 1993 happamuustaso oli normaali. Vuonna 2003 vesi oli hapahkoa ja j\xc3\xa4rven puskurikyky v\xc3\xa4ltt\xc3\xa4v\xc3\xa4ll\xc3\xa4 tasolla. Veden ravinnepitoisuudet ovat liev\xc3\xa4sti reheville j\xc3\xa4rville ominainen. Eritysesti forforipitoisuudet olivat kaksinkertaiset Iso Kivij\xc3\xa4rveen varrattuina, joten j\xc3\xa4rven ymp\xc3\xa4rist\xc3\xb6st\xc3\xa4 aiheutuu j\xc3\xa4rvelle ravinnekuormitusta. Vuonna 1987 oli j\xc3\xa4rvess\xc3\xa4 kauttaaltaan hyv\xc3\xa4 happitilanne. My\xc3\xb6s 1993 oli happitilanne hyv\xc3\xa4. N\xc3\xa4m\xc3\xa4 tilanteet johtuivat l\xc3\xa4mp\xc3\xb6vesikerrostumien sekoittumisista. Vuonna 2003 oli tilanne toinen. Vesi kerrostui j\xc3\xa4rvess\xc3\xa4 l\xc3\xa4mp\xc3\xb6tilan mukaan ja pohjan tuntumassa alusvedess\xc3\xa4 happi kului l\xc3\xa4hes kokonaan. J\xc3\xa4rvi soveltuu virkistysk\xc3\xa4ytt\xc3\xb6\xc3\xb6n tyydytt\xc3\xa4v\xc3\xa4sti.\n_START_SECTION_\nHistoriaa\n_START_PARAGRAPH_\nVanhassa pit\xc3\xa4j\xc3\xa4nkartassa Yl\xc3\xb6j\xc3\xa4rvelt\xc3\xa4 1840\xe2\x88\x921850-luvuilta Yl\xc3\xb6j\xc3\xa4rven ja H\xc3\xa4meenkyr\xc3\xb6n v\xc3\xa4linen raja kulki samasta kohtaa kuin se tekee nyky\xc3\xa4\xc3\xa4nkin. J\xc3\xa4rven nimeksi oli kirjoitettu Yl\xc3\xb6j\xc3\xa4rven karttaan "Kurkostenj\xc3\xa4rvi"  ja H\xc3\xa4meenkyr\xc3\xb6n karttaan "Kurkosj\xc3\xa4rvi". J\xc3\xa4rven laskuojan luusua sijaitsi pohjoisrannalla ja se mutkitteli tiens\xc3\xa4 pohjoiseen ja laski nykyiseen tapaan Sorvij\xc3\xa4rveen. Laskuoja alkutaival on saattanut vuosien saatossa muuttua suon ojittamisen yhteydess\xc3\xa4.'